runetrust/blame-folketinget-dk huggingface dataset:
Mattias Tesfaye (S), 2023-12-06:
Pædagogandelen har været faldende her de seneste år, og jeg tror, at det er en meget naturlig udvikling, fordi kommunerne er i gang med at få ansat personale, så de lever op til loven om minimumsnormeringer.
Der er faktisk blevet ansat 900 ekstra pædagoger, men der er bare blevet ansat over 5.000 ekstra pædagogmedhjælpere, og tilsammen betyder det så, at andelen af pædagoger falder, selv om antallet stiger.
Jacob Jensen (V), 2023-12-06:
Det, der er tilfældet i forbindelse med udtagningen af lavbundsjorder, er, at jeg, som jeg også har sagt, har bedt om en redegørelse fra i mit tilfælde Landbrugsstyrelsen, og i forhold til Miljøstyrelsen er det jo selvfølgelig min gode kollega miljøministeren, der håndterer det, og det er simpelt hen for at finde ud af, hvad der er op og ned i det, og hvorfor den fejl er blevet begået.
Det er det, som jeg forholder mig til, men jeg gør i øvrigt også alt, hvad jeg kan inden for de gældende regler for at imødegå de gener, som de her lodsejere måtte mene der er.
Katrine Robsøe (RV), 2023-12-06:
Hvilke overvejelser gør ministeren sig om, at regeringens afkortning af uddannelser og su kan øge præstationspresset og nulfejlskulturen blandt fremtidens studerende?
Christina Egelund (M), 2023-12-06:
Tak for det.
Jeg kan desværre ikke indstille højden på talerstolen nogen steder.
Tak for spørgsmålet.
Det er jo rigtigt, at et bredt flertal af Folketingets partier før sommerferien blev enige om en reform af landets universitetsuddannelser, som der også henvises til i spørgsmålet.
Jeg synes, det er for nemt bare at påstå, at reformen alene handler om en afkortning af uddannelserne – punktum.
Derfor skal de studerende fremover kunne gå forskellige veje, både når det handler om længde, specialisering og tilrettelæggelse, og især skal der være bedre muligheder for at vende tilbage og bygge videre på sin kandidatuddannelse eller skifte spor.
Og det er min forventning, at reformen kan fjerne noget af det pres, når det kommer til de studerendes første studievalg, fordi det ikke behøver at være så endegyldigt.
Samtidig investeres der markant i uddannelseskvaliteten til gavn for de studerende.
Så er jeg enig i, at vi jo desværre i de her år ser stigende mistrivsel blandt børn og unge i Danmark og internationalt, men jeg er simpelt hen uenig i, at vores svar på det bare skal være status quo.
Det er vigtigt, tror jeg, at vi ikke sætter skræmmebilleder op for de unge, i det øjeblik vi taler om reformer eller laver noget om.
Så er det også rigtigt, at regeringen i vores regeringsgrundlag har lagt sporene til, hvordan vi ser fremtidens su-system.
Katrine Robsøe (RV), 2023-12-06:
Det er jo en lille smule bemærkelsesværdigt, at ministeren i hvert fald ikke ønsker at tale mere om, hvilke negative konsekvenser det kan have, at regeringen lukker tusindvis af uddannelsespladser, forkorter uddannelser og dermed sørger for, at vi kommer til at skulle have en kamp om, hvem der kommer til at få de længste uddannelser, også på universiteterne, og hvem der får lov til at få de 2 års kandidatuddannelse.
Det er også en lille smule spøjst, at man overhovedet ikke vil anerkende, at det, hvis man går ind og laver en reform af su-systemet, som regeringen har lagt op til, hvor det fleksible su-år rent faktisk forsvinder, overhovedet ikke vil have nogen negativ indvirkning på de studerendes trivsel.
Jeg er glad for, at ministeren anerkender, at der er udfordringer med trivslen blandt vores unge, og jeg er dybt, dybt bekymret for den mistrivsel, vi ser blandt unge.
Jeg mener heller ikke, vi skal tegne skræmmebilleder op, og jeg mener heller ikke, vi skal have status quo, men der er forskel på her, om man trækker i den rigtige retning eller i den forkerte retning.
Jeg mener jo, at regeringen her desværre tager nogle skridt, der trækker i den helt forkerte retning i forhold til at sikre unge en bedre trivsel i dagens Danmark, og derfor vil jeg gerne høre, om ministeren ikke anerkender, at det er med til at øge presset på de unge, når der bliver færre uddannelsespladser og dermed hårdere kamp om at komme ind på dem, der er tilbage, når man forkorter uddannelser, og når man sørger for nu fremadrettet, som jeg kan høre regeringen vil, at fjerne et su-år.
Christina Egelund (M), 2023-12-06:
Jeg ved ikke, hvor spørgeren har det fra, at vi fjerner tusindvis af uddannelsespladser.
Det er ikke noget, regeringen har besluttet eller lagt frem eller har ambitioner om.
Jeg er derimod stærkt bekymret for, at vi går ind i en lang årrække, hvor vi har den tunge strukturelle udfordring, at vi har for få studerende.
Dét er et problem.
Derfor er det også et vigtigt led i vores uddannelsesreform, at vi åbner op for flere internationale studerende for at kunne dække det strukturelle behov.
Katrine Robsøe (RV), 2023-12-06:
Hvis ikke ministeren ved, hvilke tusindvis af uddannelsespladser der er tale om, så tror jeg, ministeren lige skal genbesøge den aftale, der blev lavet under den tidligere minister omkring lukningen af engelsksprogede uddannelser, og udflytningsaftalen, der lagde et loft over antallet af uddannelsespladser i de største byer, og som jo har medført, at pladser også bare blev lukket i byerne, fordi de lå der.
Derudover vil jeg egentlig gerne høre, om ministeren kan pege på, at der er andre eksperter, der ligesom bakker ministeren op i, at de ting, som regeringen lægger op til at gøre og har gennemført her, ikke lægger noget yderligere pres på de unge.
Den seneste undersøgelse, som jeg kunne finde fra ministeriet, var desværre tilbage fra 2018.
Jeg vil egentlig godt høre: Er de begrundelser, unge mennesker har for at skifte studie, nemlig det faglige niveau, ensomhed eller muligheden for job bagefter, ikke i orden?
Ja, det er korrekt, at man i hvert fald dengang lavede om i det, så man sørgede for, at man stadig væk havde det sjette su-år, hvis det var sådan, at man startede inden for 2 år efter ens ungdomsuddannelse.
Det gjorde man jo også sammen med mange andre gode partier her i Folketinget.
Der var spørgeren jo ikke selv lige til stede, men man har vel tiltrådt su-forligskredsen, og derfor går jeg ud fra, at man også bakker op om den ændring, der var dengang.
Jeg vil egentlig bare gerne høre, om ministeren har gjort sig nogle andre tanker om, hvordan vi så kan øge unges trivsel, hvis man har tænkt sig at fjerne et su-år.
Christina Egelund (M), 2023-12-06:
Først vil jeg sige, at jeg tror, vi skal være påpasselige med at skære alle unge over en kam.
Der er forskel på dem, og det er der også i et livsforløb.
Man kan have perioder, hvor man har det svært.
Og det der med, at der er nogle, som har gode grunde til at skulle bruge længere tid på at gennemføre deres uddannelse, er jeg fuldstændig enig i, og det kommer vores udspil også til at afspejle.
Katrine Robsøe (RV), 2023-12-06:
Tak for det.
Hvordan forholder ministeren sig til, at de su-besparelser, der fremgår af regeringsgrundlaget, især vil ramme helt almindelige studieskiftere og gøre det dyrere for fremtidens unge at vælge om?
Christina Egelund (M), 2023-12-06:
Tak for også det spørgsmål.
Regeringen har åbent lagt frem i regeringsgrundlaget, at vi ønsker et su-system, hvor su og uddannelseslængde på videregående uddannelser følges ad.
Det danske su-system er generøst.
F.eks. vil en studerende, der efter et halvt års studie på en universitetsbachelor skifter til pædagog- eller læreruddannelsen, fortsat have su til hele uddannelsesforløbet.
Så vil der selvfølgelig være nogle studieskiftere, som ikke længere vil kunne få stipendium til deres fulde uddannelsesforløb.
De vil til gengæld have gode lånemuligheder, ligesom det er tilfældet for de studerende, som i dag bruger alle deres su-klip.
Det har vi også lagt sporene til i regeringsgrundlaget.
Med udvidede lånemuligheder som foreslået vil langt de fleste studerende have mulighed for økonomisk understøttelse i samme periode som i dag i form af stipendium eller lån, og det gælder også for studieskiftere.
Katrine Robsøe (RV), 2023-12-06:
Jeg synes, det er ærgerligt, at vi har en regering, der siger, at fordi vi har et godt system i dag – for det er et generøst su-system, vi har – så er det helt okay, at vi lige gør det lidt dårligere, som om det så ikke vil have nogen konsekvenser, hvis man rent faktisk forringer vores su-system.
Vi ved, at nogle af dem, der vil blive ramt allermest af det her, vil være alle de unge mennesker, der vil skifte vej i uddannelsessystemet, altså dem, som finder ud af, at det, de valgte første gang, altså viste sig ikke at være det helt rigtige for dem.
Jeg er med på, at så kan man sige: Men der er nogle, der vil skifte, som ikke bliver ramt af det.
Jeg vil egentlig gerne høre, hvilke overvejelser ministeren gør sig, i forhold til hvordan det her vil sætte sig i nervøsitet hos alle de unge, som vi gerne vil have til at vælge en uddannelse.
Normalt siger vi til de unge, at det er vigtigt at komme i gang, komme ind og se, om det er det rigtige, og at skulle det vise sig at være forkert, kan man heldigvis vælge om.
Jeg vil gerne høre, om ministeren mener, at det er i orden, at alle de unge nu vil have en højere risiko for at skulle optage yderligere gæld, mens de er studerende, udelukkende fordi de kom til lige at vælge forkert uddannelse i første omgang.
Christina Egelund (M), 2023-12-06:
Ja, selvfølgelig mener jeg, det er i orden, for ellers ville vi ikke lægge det frem.
Det ville immer væk være rimelig bizart.
Jeg mener også, det er forkert.
Jeg synes sådan set, jeg sagde i min første besvarelse, at jeg vedstår mig, at der vil være nogle – afhængigt af hvilken retning man vælger, og hvor langt man er nået på den første uddannelse, man vælger – der vil blive ramt af det her.
Det har jeg ikke noget problem med.
For det er jo sådan, det er.
Jeg mener bare, det er forkert, når spørgeren siger, at alle unge vil blive ramt af det, og at studieskift vil blive meget, meget sværere og sådan noget.
For langt, langt de fleste vil det ikke udgøre noget problem.
Jamen regeringen baserer jo ikke sin politik på ekspertvurderinger, men på de holdninger, vi har til samfundet, og de ambitioner, vi har, for også at kunne lave ting om, og det er bl.a. derfor, at vi går relativt ambitiøst til værks, når det kommer til at reformere uddannelsessystemet, og også lægger et reformspor, når det kommer til su-systemet.
Vi ved dog noget, for det her med at fjerne det sjette su-år gjorde man tilbage i 2013, tror jeg det var – dengang det var spørgerens kollega og partifælle, som var uddannelsesminister.
Trine Pertou Mach (EL), 2023-12-06:
Jeg tror, det er rigtigt, at der ikke findes den der tekniske mulighed for at øremærke.
Ikke desto mindre kan man jo sende et meget klart signal, både til ICC, men jo også til omverdenen og Israel, om, at man fra dansk side tager tingene dybt, dybt alvorligt i forhold til den meget, meget aggressive krigsførelse, Israel lægger for dagen i Gaza i øjeblikket med tusindvis af døde mennesker.
Og signalet, som jeg håber at udenrigsministeren vil bekræfte her i sit sidste svar, er, at man siger, at Danmark tager det her dybt alvorligt og mener, at der er behov for at efterforske også Israels ageren siden den 7. oktober, og at man giver ressourcer til ICC, bl.a. med henblik på at det kan efterforskes.
Lars Løkke Rasmussen (M), 2023-12-06:
Det har vi sagt hele vejen igennem, og vi har sådan set også understreget det bilateralt i forhold til Israel og via EU-kredsen og indskærpet, at krav om distinktion og proportionalitet til stadighed skal respekteres.
Så noterer jeg mig, at ICC's chefanklager på sit besøg har sagt, at man indleder de her undersøgelser.
Det noterer jeg mig – og sådan set også med tilfredshed.
Og hvis det var sådan, at vi følte, at vi slog os på det, ville jeg jo ikke stå her og sige, at vi sådan set kigger på at give et ekstra bidrag til ICC.
Så det er nok så langt, man kan trække den sag.
Pelle Dragsted (EL), 2023-12-06:
Tak, formand.
Jeg starter med at læse spørgsmålet op: Mener ministeren, at det er ansvarlig velfærdspolitik, SVM-regeringen står for, når sygehuse, bl.a. i Region Nordjylland, aktuelt er nødsaget til at nedlægge 229 stillinger som konsekvens af en underfinansieret økonomiaftale fra maj måned og en netop indgået finanslovsaftale, der ikke imødekommer de massive økonomiske udfordringer, sundhedsvæsenet står med, bl.a. pga. personalemangel, samtidig med at regeringen i stedet har valgt at prioritere skattelettelser til de danskere, der i forvejen har rigeligt?
Nicolai Wammen (S), 2023-12-06:
Jeg anerkender fuldt ud, at man rundtom i de danske kommuner og også i regionerne har nogle store opgaver og også nogle store udfordringer, som kun er blevet vanskeligere af, at vi har haft en periode med meget høj inflation.
Derfor var det også vigtigt for regeringen, da vi lavede aftalerne med kommunerne og regionerne, at der var tale om et reelt løft af deres økonomi.
Og oven i det har vi så tilført yderligere 1 mia. kr. til kommunerne og regionerne, fordi vi gerne vil give en ekstra håndsrækning i forhold til næste år.
Det er sket inden for en ansvarlig økonomisk ramme, og den finanslov, vi netop har indgået, altså alle Folketingets partier på nær Enhedslisten, bygger jo også på, at der bliver investeret i vores velfærd, og at vi går, kan man sige, til kanten af, hvad vi kan bruge, uden at puste til inflationen.
Så jeg mener, det er en meget ansvarlig økonomisk politik, vi fører, som giver os muligheden for at investere i velfærd.
Hertil kommer jo så, at regeringen også har fremlagt sin 2030-plan, som betyder, at vi i de kommende år vil investere massivt i sundhedsområdet med ekstra 5 mia. kr. til det generelle sundhedsområde og ekstra 3 mia. kr. til psykiatrien.
Og det er der også brug for.
Pelle Dragsted (EL), 2023-12-06:
Tak for det.
Finansministeren ved jo udmærket, hvorfor Enhedslisten ikke er med.
Det skyldes jo præcis det her spørgsmål.
Vi mener simpelt hen ikke, at denne her finanslov er ansvarlig, og vi ser konsekvenserne af den lige nu med de fyringer, der er varslet, ikke bare i Nordjylland, men også i mange andre regioner.
Så er det fint, at man har lagt en plan frem mod 2030, hvor man investerer i velfærden – regeringen er god til planer og nogle gange dårligere til at få dem gennemført – men det hjælper uanset hvad jo ikke i 2024.
Det hjælper ikke på de fyringer, som bliver gennemført nu.
Vi står i en situation, hvor der skal afskediges, altså fyres, sygeplejersker og sosu'er i Region Nordjylland og i mange andre regioner.
Jeg gentager: Der skal fyres sygeplejersker og sosu'er i en tid, hvor alle mener, at det er det modsatte, der er brug for.
Regeringen har lige lavet en aftale om højere løn – tak for det; det har vi kæmpet for i mange år – som har til formål at rekruttere.
Og her gør man det stik modsatte af at rekruttere.
Man afskediger godt personale, og det går ikke bare ud over patienterne, for der er jo sundhedseksperter, der advarer om, at det her kan ramme patientsikkerheden.
Og pilen peger kun ét sted hen, hr. finansminister.
Det gør den.
Regionerne kan ikke selv indkræve skatter.
Det er jo jer, der danner rammerne for regionernes økonomi.
Derfor vil mit spørgsmål være: Vil finansministeren og regeringen bare lade stå til, mens de her mennesker afskediges fra steder, hvor der er brug for det modsatte, eller vil regeringen tage initiativ til at lukke det nedskæringshul, som den selv har skabt, ved at tilføre nogle flere penge, bl.a. til Region Nordjylland?
Nicolai Wammen (S), 2023-12-06:
Med den aftale, regeringen lavede med regionerne tidligere på året, gav vi et løft til regionernes økonomi, også set i forhold til at der jo heldigvis – og det skal vi kun være glade for – kommer flere børn og ældre, og det har selvfølgelig også en betydning for det, vi skal bruge på vores sundhedsvæsen.
Men man fik næsten det indtryk fra hr. Pelle Dragsteds indlæg, at der i den aftale blev skåret ned.
Det gjorde der ikke.
Oven på den aftale har vi så helt ekstraordinært afsat 1 mia. kr. ekstra til kommunerne og regionerne.
Det er det, som også er en del af finanslovsaftalen, og det, som alle Folketingets partier på nær Enhedslisten stemmer igennem her senere på måneden.
Jeg håber også, Enhedslisten vil stemme for, når vi kommer dertil, selv om man ikke har taget ansvar.
Pelle Dragsted (EL), 2023-12-06:
Vi tager i den grad ansvar.
Det er netop derfor, vi ikke er med i en uansvarlig finanslovsaftale.
Finansministeren kan tale om løft herfra og til evigheden.
Det er ikke et løft.
Så mit spørgsmål til ministeren er: Hvad er svaret til de her mennesker, som nu får en fyreseddel, og til de patienter, som vil blive ramt af det?
Nicolai Wammen (S), 2023-12-06:
Budskabet er, at den her regering tager det dybt alvorligt, at vi har et velfungerende sundhedsvæsen.
Det var bl.a. derfor, at vi for et par dage siden lavede en aftale, som gør, at vi nu kan give en højere løn til vores sygeplejersker, som vi har stærkt brug for, og i øvrigt også til andre dele af vores sundhedsvæsen.
Det er derfor, vi lavede en aftale med regionerne, der tilførte dem penge, og det var derfor, vi så yderligere helt ekstraordinært afsatte endnu 1 mia. kr.
Jeg anerkender, at det ikke løser alle problemer, for inflationen har ramt hele det danske samfund hårdt.
Men i modsætning til Enhedslisten, der snakker om at gøre noget, så sætter vi handling bag ordene og tilfører penge.
Pelle Dragsted (EL), 2023-12-06:
Jeg vil bare summe op og sige, at det, vi kan tage ned her, er, at der for det første ikke kommer nogen hjælp til Region Hovedstaden og de andre regioner.
For det andet kan vi her tage ned, at finansministeren har meget svært ved at påtage sig ansvaret og – man må vist ikke sige vise mandsmod længere – påtage sig det her ansvar for, at det nu engang er regeringen, der lægger rammerne ned om regionernes økonomi.
Og på de fyresedler, der nu bliver delt ud, står finansministerens navn nederst.
Nicolai Wammen (S), 2023-12-06:
Jeg tager ansvar for, at vi har lavet en aftale med regionerne, som tilfører regionerne penge, at vi derudover har tilført yderligere 1 mia. kr. til kommunerne og regionerne, og at vi lige for få dage siden har lavet en aftale, der gør, at det bliver bedre og nemmere at rekruttere og fastholde sygeplejersker og også andre dele af vores sundhedspersonale.
Det er konkrete beslutninger, der har en betydning.
Enhedslisten har valgt at stå udenfor, når der bliver lavet en finanslov, der tilfører vores velfærd penge.
Det synes jeg er dybt ærgerligt, og jeg synes, Enhedslisten skal tænke sig om, i forhold til om det virkelig er klogt at gøre.
Nick Zimmermann (DF), 2023-12-06:
Tak for det.
Hvad mener ministeren om, at ledelsen på Aarhus Universitetshospital gennemfører et luksusophold på Hotel Koldingfjord – det bedste hotel på egnen – lige efter man har meddelt ansættelsesstop i regionen og der bliver udrullet besparelser, som går ud over patienter, pårørende og personale?
Sophie Løhde (V), 2023-12-06:
Jeg kan godt forstå, at den artikel, som spørgeren henviser til, kan vække forargelse med de beslutninger, som Region Midtjylland lige har truffet.
Det sender i hvert fald et uheldigt signal.
For det er altid vigtigt, at man bruger pengene klogt, og den forventning bliver ikke mindre, må jeg sige, når man konstaterer, at budgetterne skrider.
Jeg har ikke noget nærmere kendskab til den konkrete planlægning af det omtalte seminar.
Jeg kan forstå af dagspressen, at Aarhus Universitetshospital har undersøgt muligheden for aflysning, men at det ikke kunne lade sig gøre, uden at de stadig ville skulle afholde udgiften.
Jeg har jo ikke som minister nogen indflydelse på, hvad der bliver planlagt og afholdt af hverken seminarer, konferencer eller andet ude i de enkelte regioner.
Vi har jo en arbejdsdeling, der handler om, at vi stiller de overordnede rammer til rådighed i forhold til regionerne, herunder økonomien, og så har de til gengæld ansvaret for at prioritere, herunder i forhold til driftsspørgsmål, i relation til sygehusene, og dermed står de også på mål for de konkrete prioriteringer, som der bliver foretaget for regionens og sygehusenes vedkommende.
Nick Zimmermann (DF), 2023-12-06:
Inden jeg blev valgt til Folketinget, arbejdede jeg på Aarhus Universitetshospital i sterilafdelingen, og jeg kan fortælle, at når vi f.eks. skulle holde et kursus, et møde eller et seminar, skulle vi være inde i huset, og vi kunne knap nok få stillet en kande kaffe til rådighed.
I flere afdelinger er det jo faktisk sådan på Aarhus Universitetshospital, at de ikke engang længere må få gratis kaffe, fordi man er helt nede at spare på selv den slags.
Jeg vil i hvert fald sige som tidligere ansat og med tanke på mine gamle kollegaer, at der virkelig er noget dybt urimeligt i, at en ledelse kan tage på et kursusophold på Hotel Koldingfjord, som jo helt uden sammenligning er det bedste hotel i Jylland, til 300.000 kr.
Altså, der må da være nogle retningslinjer fra regeringen, der ligesom siger, at det her vil man i hvert fald gerne opfordre til at regionerne skærer meget kraftigt ned på.
Og jeg mener rent faktisk også, at med den ledelseshistorik, der har været på Aarhus Universitetshospital, hvor det jo nærmest har været den ene pamper efter den anden, der har siddet i spidsen for foretagendet, har det her jo ikke været en engangsforestilling.
Altså, der har jo været masser af sager, hvor ledelsen på Aarhus Universitetshospital har haft en dybt forkert prioritering.
Jeg havde lidt håbet, at jeg måske kunne blive lidt imødekommet af regeringen i dag, i forhold til at man vil prøve at se, om man ikke kunne lægge nogle rammer for det her, så man, imens der bliver udrullet så massive besparelser, som der gør lige nu, og som går ud over rigtig mange både patienter og pårørende, men så sandelig også personale, mine gamle kollegaer, kunne sige, at det i hvert fald ikke er lige nu, man tager på luksusophold.
Sophie Løhde (V), 2023-12-06:
Som jeg også klart tilkendegav i min besvarelse, mener jeg, man sender et uheldigt signal med det her over for omverdenen, så jeg synes, at det måske er en lille smule firkantet at sige, at spørgeren slet ikke bliver imødekommet.
Om det er det bedste hotel i Jylland, vil jeg ikke gå ind og blande mig nærmere i, men jeg kommer simpelt hen heller ikke til i dag at påtage mig rollen som sygehusenes og regionernes nye konference-, seminar- og eventmanager.
Vi har en opgavefordeling i vores sundhedsvæsen for nuværende, der handler om, at vi har fem regionsråd, som må påtage sig ansvaret for de prioriteringer, der bliver foretaget, herunder om der skal afholdes seminarer eller andet, også set i forhold til de økonomiske dispositioner, man i øvrigt foretager.
Jeg har en klar forventning om, at regionerne selvsagt lever op til det ansvar, de har, for at sikre mest mulig sundhed for pengene, og så skal jeg igen undlade at referere til, at jeg også tror, at det er taget ad notam hos ledelsen på Aarhus Universitetshospital, eftersom man har forsøgt at aflyse det pågældende seminar.
Lars Løkke Rasmussen (M), 2023-12-06:
Altså, mig bekendt – og det er så med det forbehold, at der kan være noget, jeg har overset – er det ikke sådan, at man kan øremærke bidrag til ICC med henblik på bestemte forundersøgelser.
Og det er i hvert fald ikke noget, vi har tradition for.
Altså, vi støtter ICC, og der er en række gode grunde til at støtte ICC også ekstraordinært, og én god grund er bl.a. alt det, vi ser i Ukraine, og det er også baggrunden for, at vi har sekunderet folk ind.
En anden grund er jo det, jeg har refereret til, altså at chefanklageren under sit besøg i Israel har meddelt, at man indleder de her undersøgelser, og det kræver selvfølgelig, at man har kapacitet til det.
Det noterer vi os, og vi vil gerne understøtte, at ICC, som er det rigtige sted at træffe den afgørelse, får ressourcer til at kunne løfte den arbejdsopgave.